Predkladacia správa

Program ECDL je kvalifikačný program na získanie a preukázanie digitálnej gramotnosti (t.j. vedomostí a zručností potrebných pre efektívne využívanie informačných a komunikačných technológií). V uplynulom roku a začiatkom roku 2005 bol Úradom pre štátnu službu a Ministerstvom dopravy, pôšt a telekomunikácií Slovenskej republiky realizovaný pilotný projekt ECDL, ktorý korešponduje so „Stratégiou konkurencieschopnosti Slovenska do roku 2010 - Lisabonskej stratégie pre Slovensko“.
 
         Materiál obsahuje výsledky pilotného projektu ECDL a informuje o krokoch, ktoré úrad realizuje s cieľom dosiahnuť informačnú gramotnosť všetkých zamestnancov v štátnej službe, ako súčasti verejnej správy, v súlade so „Stratégiou konkurencieschopnosti Slovenska do roku 2010“. Certifikovanie digitálnej gramotnosti bude zapracované do pripravovanej novely zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.